ไฟแนนซ์ทูเดย์
สถานการณ์ของประเทศไทยยามนี้บอกได้คำเดียวว่าโกลาหล
18 ต.ค. 2554

สถานการณ์ของประเทศไทยยามนี้บอกได้คำเดียวว่าโกลาหล
โดย.. ช.ชดา 
เพราะวิกฤตน้ำท่วมที่รุนแรงและขยายตัวเป็นวงกว้างนี้เกินกว่าที่จะคาดคิด สะท้อนให้เห็นคุณภาพและฝีมือการบริหารจัดการของรัฐบาลเลยว่า อ่อนประสบการณ์จริงๆ
ลูกหนี้ธนาคารออมสิน สาขาสะพานแดง ร้องเรียนมาว่า หลังจากที่ธนาคารออมสินประกาศผ่านสื่อถึงมาตรการช่วยเหลือลูกหนี้ที่ถูกน้ำท่วม ทั้งการพักหนี้ การให้วงเงินกู้เพิ่ม ลูกหนี้ก็โทร.ไปที่คอลเซ็นเตอร์เพื่อสอบถาม ได้ความว่าให้ไปที่สาขาที่เป็นเจ้าหนี้ ปรากฏว่าเมื่อไปถึงได้พบท่านผู้ช่วยฯ ชาย ที่สาขานี้ พูดกับลูกหนี้ราวกับพูดกับขอทานว่า ธนาคารไม่มีนโยบาย คุณยังมีงานทำ บ้านถูกน้ำท่วมมันคนละส่วน ไม่เกี่ยวกันก็ต้องจ่ายหนี้ตามปกติ
ลูกหนี้ก็เถียงว่าโครงการนี้มีเพราะน้ำท่วมบ้านจะขึ้นชั้นสองแล้ว เงินก็เอาไปซื้อทราย ซื้อวัสดุมากันน้ำท่วมที่แพงมหาโหด ก็สู้แรงของพระแม่คงคาไม่ไหว ไม่มีเงินพอจ่ายหนี้ ก็เลยบากหน้ามาขอ และธนาคารก็ประกาศผ่านสื่อมาแล้ว นี่อ่านเจอจากหนังสือพิมพ์มา
ท่านผู้ช่วยฯ สาขาสะพานแดงก็บอกว่า ไปเชื่ออะไรกับสื่อ ลงไปเองมั้ง ธนาคารไม่มีนโยบาย อันนี้ ช.ชดา จำได้ว่าเขียนข่าวไปกับมือ ขอฝาก เลอศักดิ์ จุลเทศ ผู้อำนวยการออมสิน ช่วยขันนอตพนักงานที่หลวมให้กระชับทีเถอะ ท่านทำแทบตายแต่พนักงานไม่รู้เรื่อง แถมว่าสื่อเต้าข่าวอีกอย่างนี้ ธนาคารช่วยชาวบ้านจริง หรือส่งข่าวมาหลอกประชาชนโดยใช้สื่อเป็นเครื่องมือ วานบอก
ไหนๆ ก็ไหนๆ ช.ชดา ขอฝากไปยังธนาคารของรัฐแห่งอื่นๆ ด้วย เมื่อสัญญาว่าจะช่วยลูกค้าก็ขอให้ช่วยจริงๆ อย่าปาหี่แบบเอาใจรัฐบาลว่าทำนั่นนี่ แต่ลงท้ายโม้ทั้งเพ ตั้งเงื่อนไขยุบยับจนไม่มีใครเข้าเกณฑ์ได้ช่วยเหลือ ลูกค้ากำลังเซจะชักร่มกลับ มันน่าเศร้าจริงๆ เราจะผ่านวิกฤตไปไม่ได้ ถ้าเราไม่ช่วยกัน